**Objava za medije**

**WRC Croatia Rally - objavljena Lista prijava!**

*Uz svjetske zvijezde, umijeće će pokazati i osam domaćih posada. Niko Pulić najavio oproštaj.*

**Zagreb, 28. ožujka, 2022. –** Točno 25 dana do najvećeg sportskog natjecanja i istinske poslastice za ljubitelje automobilizma i oktanskih uzbuđenja, objavljen je popis posada koje će nastupiti na WRC Croatia Rallyju 2022. Ukupno 66 posada s pet kontinenata, iz 26 zemalja, od čega osam hrvatskih, odmjerit će snage i svoje vozačke vještine na atraktivnim brzincima u čak pet  hrvatskih županija. U jednoj od njih svoje će iskustvo i umijeće pokazati i legenda auto moto sporta, Niko Pulić, koji će upravo na WRC Croatia Rallyju zaključiti svoju dugogodišnju karijeru i oprostiti se od svojih brojnih fanova.   
   
I ove godine u Hrvatsku kao vodeći u WRC poretku stiže mladi Finac Kalle Rovanpera. Prošlogodišnji Croatia Rally ne pamti po dobrome, izletio je sa staze već na prvom brzinskom ispitu. Ove će godine tražiti bodove koji bi ga zadržali na vrhu. Veliku konkurenciju imat će u Belgijancu Thierryju Neuvilleu i momčadskom kolegi Elfynu Evansu. Neuville je bio vodeći u Hrvatskoj nakon prvog dana natjecanja, ali u subotu je ispustio vodstvo zbog pogrešnog izbora guma. Evans je s druge strane pobjedu prepustio Sebastien Ogieru na posljednjem zavoju Wolf Power Stagea u Kumrovcu. Navijači su upravo tu završnicu Croatia Rallya proglasili prekretnicom sezone 2021 u WRC-ovoj anketi. Vratit će se i potpisnik najatraktivnijeg skoka prošlogodišnjeg natjecanja, Francuz Adrien Fourmaux, koji je zapalio publiku na brzinskom ispitu Kostanjevac – Petruš Vrh dugačkim letom.   
   
Hrvatske boje branit će osam posada predvođenih legendarnim Nikom Pulićem. Nastup je prijavio i aktualni prvak Hrvatske Viliam Prodan, na brzince Croatia Rallya vratit će se otac i sin Krešimir i Martin Ravenščak, Ivica Siladić i Željko Magličić, dok bi premijeru trebali imati Jan Pokos i Vjekoslav Čičko. Većina je hrvatskih posada prijavila automobile klase Rally4, dok će Siladić i Pulić nastupiti u jačim klasama.

“Pripreme za najpopularnije automobilističko natjecanje u svijetu uz F1 i vjerojatno najveće sportsko događanje u Hrvatskoj u posljednjih 30 godina u punom su jeku. Uzbuđenje sa svakim danom sve više raste, posljednji detalji se dorađuju. S velikim nestrpljenjem spremamo se dočekati ponajbolje reli vozače današnjice, a po prvi puta u Hrvatskoj imat ćemo posade iz Brazila, Kenije, Meksika, pa čak i Sjedinjenih Američkih Država. Uskoro slijede testiranja timova, kako bi se posade i automobili što bolje pripremili za WRC Croatia Rally. Ljubitelje oktanskih sportova očekuje sjajna atmosfera i bogat program u Fan zonama, slike Hrvatske obići će milijune ljudi diljem svijeta. Želim sreću svim vozačima, a posebno našim posadama koje će voziti rame uz rame s najvećima“, rekao je Daniel Šaškin, predsjednik Organizacijskog odbora Croatia Rallya.

Putem [ulaznice.hr/web/](https://ulaznice.hr/web/) u prodaji su ulaznice za sve Fan zone s najboljim pogledima na najatraktivnije prolaske svjetskih rally zvijezda, u kojima posjetitelje očekuje bogata ugostiteljska ponuda i cjelodnevna zabava uz sport, kompletan komfor, praćenje čitave utrke na video zidovima uz komentare i objašnjenja voditelja programa te dodatne zabavne i edukativne sadržaje. Puni paket koji uključuje smještaj po cijeni od 215 € na više može se kupiti putem agencije Btravel i poveznice <https://www.btravel.pro/en/wrc/>.

Zbog ograničenog broja parkirnih mjesta na lokacijama i mogućih gužvi koje bi mogle utjecati na nesmetano odvijanje utrke te zbog nastojanja organizatora da maksimalno smanji svoj utjecaj na okoliš, molimo posjetitelje da se povežu s prijateljima, rodbinom i poznanicima gdje god je to moguće i na lokaciju doputuju zajedno, minimalno 3 sata prije početka natjecanja.

**O WRC Croatia Rallyju**

WRC Croatia Rally održat će se od 21.-24. travnja na 20 atraktivnih brzinskih ispita kroz pet hrvatskih županija - Zagrebačku, Karlovačku, Krapinsko-zagorsku, Primorsko-goransku i Varaždinsku, a ceremonijalni start i cilj te park vozača nalazit će se u Zagrebu. Ove se godine očekuje i rekordan broj gledatelja na nekom od sportskih događanja u zemlji ikada, naime, prema predviđanjima organizatora u posebnim fan zonama i uz stazu natjecanje će pratiti više od 350.000 ljudi, čiji se dolazak očekuje iz zemalja Europe pa i mnogih zemalja svijeta. Na natjecanju u travnju obožavatelji oktanskih atrakcija moći će vidjeti i revolucionarnu novu generaciju hibridnih Rally1 vozila, prvi put predstavljena početkom sezone. Zahvaljujući izvrsnoj organizaciji sportskog i popratnog dijela utrke, uključivši i zaštitu okoliša, Hrvatska je mnogo puta navedena kao osvježenje i pravo iznenađenje u WRC kalendaru, pa su slijedom izvrsnih ocjena za cjelokupni dojam organizatori dobili priliku sklopiti ugovor za organizaciju ovog oktanskog spektakla na tri godine. Značaj i uspjeh ovog događaja prepoznali su i Vlada Republike Hrvatske i Grad Zagreb donijevši odluku o sufinanciranju troškova organizacije natjecanja u 2022. te u narednim godinama.

**O WRC-u**

WRC (World Rally Championship) najpopularnije je automobilističko natjecanje u svijetu uz F1 kojega redovito prati preko 250 TV postaja i oko 836 milijuna ljudi u cijelom svijetu.

Hrvatska je, nakon dugogodišnjih nadmetanja s puno bogatijim državama, u 2021. po prvi puta dobila priliku organizirati jednu etapu svjetskog prvenstva koja se održala u travnju u Zagrebu i okolici pod nazivom WRC Croatia Rally.

**Kontakt za medije:**

Tina Puhalo

PR Manager

WRC Croatia Rally

M: 098 984 2023

[pr@rally-croatia.com](mailto:pr@rally-croatia.com)

[www.rally-croatia.com](http://www.rally-croatia.com/)

[www.facebook.com/WRCcroatiarally](http://www.facebook.com/WRCcroatiarally)  